Document ID: /roh_data/filtered/fineweb-2-filterrobots_roh.jsonl.gz/41324

La Svizra sustegna l’Ucraina a lunga vista. Quai ha confermà il minister da l’exteriur Ignazio Cassis a la conferenza dals ministers da la Banca mundiala a Washington.
Fin il 2028 veglia il Cussegl federal metter a disposiziun almain ulteriuras 1,5 milliardas francs a l’Ucraina. Per ils daners duai l'uschenumnada declaraziun da Lugano vegnir resguardada. Quella ha mess si princips da basa per il sustegn, sco transparenza e refurmas en l'Ucraina.
Ensemen cun ils 300 milliuns francs, ch’èn previs per ils onns 2023 e 2024, sustegna la Svizra il pajais pia cun totalmain 1,8 milliardas francs ils proxims sis onns. Quest sustegn capitia en il rom da la strategia da la collavuraziun internaziunala.